Czechoslovak Group

CZECHOSLOVAK GROUP a.s. (CSG) je globálne pôsobiaca priemyselno-technologická skupina. Sídlo spoločnosti sa nachádza v Prahe, v Česku, s kľúčovými pobočkami vo viacerých krajinách vrátane Česka, Slovenska, Talianska, USA, Spojenom kráľovstve, Španielska, Indie a Srbska.
Medzi hlavné piliere podnikania CSG patrí obranné a bezpečnostné odvetvie, ako aj automotive, letecký a železničný priemysel. Produktové portfólio je veľmi široké, od ťažkých automobilov do terénu, špeciálnu techniku pre vojakov a záchranárov, vojenskú techniku, muníciu, radary, systémy riadenia letovej prevádzky až po železničné brzdy alebo luxusné náramkové hodinky.
CSG má viac než 100 dcérskych firiem a zamestnáva viac než 10 tisíc ľudí.
V roku 2023 dosiahli tržby skupiny 1,73 miliardy EUR, čo predstavuje medziročný nárast o 71 %. Ukazovateľ EBITDA sa vyšplhal na 439 mil. EUR, čo je viac než dvojnásobný nárast oproti predchádzajúcemu roku. Čistý zisk CSG za rok 2023 bol 210 mil. EUR. Nadpolovičná väčšina produkcie CSG (51 %) smerovala do európskych krajín (okrem Ukrajiny). Dve tretiny tržieb Czechoslovak Group pochádzali z členských štátov NATO, zvyšná tretina bola generovaná v ostatných častiach sveta.
História.
Czechoslovak Group vznikla postupným vývojom z firmy EXCALIBUR ARMY, ktorá bola založená v roku 1995. V roku 2014 bola založená holdingová štruktúra pod názvom EXCALIBUR GROUP, ktorá sa následne v roku 2016 premenovala na CZECHOSLOVAK GROUP. Od tej doby výrazne expanduje. V roku 2018 sa majiteľom skupiny stal Michal Strnad, syn zakladateľa skupiny.
Skupina CSG zahŕňa spoločnosti s dlhoročnou tradíciou. Najznámejšou značkou skupiny v krajine jej sídla je Tatra, výrobca ťažkých kolových podvozkov. Spoločnosť vyrába dopravné prostriedky už od roku 1850 a je tretím najstarším a stále fungujúcim automobilovým výrobcom na svete. Okrem toho sa medzi tradičné spoločnosti Czechoslovak Group radí celosvetovo významný výrobca malorážovej munície Fiocchi, ktorý bol založený Giulianom Fiocchim v roku 1876. Do skupiny patrí aj závod na výrobu munície Fábrica de Municiones de Granada (FMG) v Španielsku, ktorého história siaha až ku koncu 14. storočia.
Inovácie.
V rámci holdingu Czechoslovak Group prebieha výskum a vývoj mnohých inovácií. Skupina napríklad vyvíja ťažké úžitkové vozidlá Tatra s ekologickým vodíkovým pohonom alebo s autonómnym riadením. Podieľa sa tiež na vývoji a výrobe prototypu zariadenia, ktoré získava pitnú vodu zo vzduchu v púštnych oblastiach. Vyvíja systémy riadenia a kontroly letovej prevádzky, ktoré zahŕňajú prvky umelej inteligencie a strojového učenia, a pracuje na systéme riadenia letovej prevádzky robotických dronov. Elitným jednotkám polície, vrátane bezpečnostných zložiek USA, a armáde dodáva radar, ktorý umožňuje vidieť živé bytosti za pevnými prekážkami, čím im pomáha bezpečne plniť misie. Vyvíja tiež ďalšie radary novej generácie. Skupina zároveň vyrába samohybné húfnice, ktoré disponujú vysokým stupňom automatizácie a modernou elektronikou. V rámci svojej muničnej divízie produkuje ekologické strelivo pre lovcov, ktoré neobsahuje olovo a jeho komponenty sa v prírode rýchlo rozložia.
Prehľad významných holdingových spoločností.
Obchodné aktivity a spoločnosti skupiny CSG (stav k decembru 2023):
CSG Defence
CSG Ammo+
CSG Mobility
CSG Aerospace
CSG Business Projects
ESG.
Cieľom Czechoslovak Group je ďalej rozvíjať spoločnosti v rámci holdingu. CSG podniká v súlade s etickými pravidlami, ktoré sú definované v ich etickom kódexe. Ten je záväzný pre všetkých členov štatutárnych orgánov, manažérov a zamestnancov jednotlivých spoločností skupiny. 
Aktivity v oblasti spoločenskej zodpovednosti sú neoddeliteľnou súčasťou fungovania CSG. V divíziách Defence a Aerospace sa činnosť zameriava na prechod k pokročilým technológiám, ktoré minimalizujú vplyv výroby a výsledných produktov na životné prostredie, a na posilňovanie bezpečnostných štandardov. Divízia CSG Ammo+ sa špecializuje na zavádzanie šetrnejších materiálov (vrátane úplne biodegradovateľných) a minimalizáciu odpadu. Naopak divízia Mobility investuje do vývoja nízkouhlíkových foriem dopravy založených na elektromobilite a vodíkovom pohone. Výrobné závody v rámci skupiny podporujú predĺženie životného cyklu svojich predchádzajúcich výrobkov prostredníctvom širokej škály servisných služieb, vrátane dlhodobej produkcie náhradných dielov. Všetky spoločnosti Czechoslovak Group zaviedli alebo priebežne implementujú opatrenia na zvýšenie svojej energetickej nezávislosti – napríklad inštalácia vlastných solárnych zdrojov, tepelných čerpadiel a kogeneračných systémov poháňaných solárnou energiou. To všetko vykonávajú v súlade so „zásadou nepoškodzovať” (Do not significant harm).
Od roku 2023 platia pre všetky firmy nové pravidlá zapájania sa do verejne prospešných aktivít na miestach ich pôsobenia, predovšetkým vo forme podpory občianskych a neziskových iniciatív, kultúrnych, spoločenských, vzdelávacích alebo športových projektov.